32006L0061
L 206/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2006/61/ЕО НА КОМИСИЯТА
от 7 юли 2006 година
за изменение на приложенията към Директиви 86/362/ЕИО, 86/363/ЕИО и 90/642/ЕИО на Съвета относно максимално допустимите граници на остатъчни вещества от атразин, азинфос-етил, цифлутрин, етефон, фентион, метамидофос, метомил, паракат и триазофоз
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 86/362/ЕИО на Съвета от 24 юли 1986 г. относно определянето на максимално допустимите граници на остатъчни вещества от пестициди във и върху зърнените култури (1), и по-специално член 10 от нея;
като взе предвид Директива 86/363/ЕИО на Съвета от 24 юли 1986 г. относно определянето на максимално допустимите граници на остатъчни вещества от пестициди във и върху храни с животински произход (2), и по-специално член 10 от нея;
като взе предвид Директива 90/642/ЕИО на Съвета от 27 ноември 1990 г. относно определянето на максимално допустимите граници на остатъчни вещества от пестициди във и върху някои продукти от растителен произход, включително плодове и зеленчуци (3), и по-специално член 7 от нея;
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (4), и по-специално член 4, параграф 1, буква е) от него,
като има предвид, че:
(1)
В случая на зърнените култури и продуктите с растителен произход, включително на плодовете и зеленчуците, границите на остатъчни вещества отразяват използването на минималните количества пестициди, необходими за постигането на ефективна защита на растенията, прилагани по такъв начин, че количеството на остатъците да бъде най-ниското практически възможно и приемливо от токсикологична гледна точка, по-специално предвид защитата на околната среда, и предвид допустимите дневни дози на прием от потребителите. В случая на храните с животински произход границите на остатъчни вещества отразяват консумацията от животни на зърнени култури и продукти с растителен произход, обработени с пестициди, а когато случаят е такъв и преките последици от използването на ветеринарни медикаменти. Максималнo допустимите граници на остатъчни вещества (МДГОВ) представляват горната граница на количеството такива остатъчни вещества, което може да се очаква да се съдържа в продуктите, когато се спазват добрите земеделски практики.
(2)
МДГОВ непрекъснато се преразглеждат и се изменят, така че да се вземат под внимание новата информация и данни. Те се фиксират на долната граница на аналитично откриване, когато разрешените употреби на продукти за растителна защита не дават откриваемо съдържание на остатъчни вещества от пестициди във и върху храните или когато няма разрешена употреба, или когато разрешените от държавите-членки употреби не са подкрепени с необходимите данни или още когато употребите в трети страни, водещи до наличието на остатъци във и върху храните, които могат да се пуснат в продажба на общностния пазар, не са подкрепени с необходимите данни.
(3)
Комисията е била информирана, че може да се наложи текущите МДГОВ за някои пестициди да бъдат преразгледани в светлината на наличната нова информация за токсикологичните характеристики и за дозите на прием от потребителите. Комисията е поискала от съответните държави-членки докладчици да направят предложения за преразглеждането на МДГОВ на Общността. Тези предложения бяха представени на Комисията.
(4)
Направена е преоценка за излагането на потребителите, в продължение на целия им живот и за кратко време, на въздействието на пестицидите, упоменати в настоящата директива, чрез хранителни продукти, съгласно процедурите и практиките на Общността, като са взети под внимание насоките, публикувани от Световната здравна организация (5). Въз основа на тази оценка следва да бъдат определени нови МДГОВ, за да се гарантира да няма недопустимо излагане на потребителите на въздействието на тези пестициди.
(5)
За случаите, за които се прилага, силното излагане на потребителите на въздействието на тези пестициди чрез всеки от хранителните продукти, който може да съдържа остатъчни вещества от тях, бе оценено съгласно процедурите и практиките на Общността, като са взети под внимание насоките, публикувани от Световната здравна организация. Заключението е, че наличието на остатъчни вещества от пестициди на равнища, които са равни, или по-ниски от новите МДГОВ, няма да предизвика остри токсични последици.
(6)
Чрез Световната търговска организация са проведени консултации с търговските партньори на Общността относно новите МДГОВ и са взети предвид техните забележки относно тези равнища.
(7)
Поради тази причина следва да се внесат необходимите изменения в приложенията към директиви 86/362/ЕИО, 86/363/ЕИО и 90/642/ЕИО.
(8)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩАТА ДИРЕКТИВА:
Член 1
Приложение II към Директива 86/362/ЕИО се изменя съгласно приложение I към настоящата директива.
Член 2
Приложение II към Директива 86/363/ЕИО се изменя съгласно приложение II към настоящата директива.
Член 3
Приложение II към Директива 90/642/ЕИО се изменя съгласно приложение III към настоящата директива.
Член 4
1. Държавите-членки въвеждат в сила законовите, подзаконовите и административните разпоредби, необходими за да се съобразят с настоящата директива, най-късно до 20 януари 2007 г. Те незабавно изпращат на Комисията текстовете на тези разпоредби и таблицата за съответствие между тези разпоредби и настоящата директива.
Те следва да прилагат тези разпоредби от 21 януари 2007 г.
Когато държавите-членки приемат тези мерки, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текстовете на разпоредбите от националното законодателство, които те приемат в областта, уредена с настоящата директива.
Член 5
Настоящата директива влиза в сила на двадесетияия ден след публикуването ѝ в Официален вестник на Европейския съюз.
Член 6
Адресати на настоящата директива са държавите-членки.
Съставено в Брюксел на 7 юли 2006 година.